MOONG พุ่งกระฉูด 12% แรงในรอบ 4 เดือน ชี้รายได้ปีนี้โต 15% เน้นออกสินค้าใหม่-ลุยตลาดตปท.
MOONG พุ่งกระฉูด 12% แรงในรอบ 4 เดือน ชี้รายได้ปีนี้โต 15% เน้นออกสินค้าใหม่-ลุยตลาดตปท.แนะซื้อเป้าพื้นฐาน 9.10 บาท โดย ณ เวลา 11.49 น. อยู่ที่ระดับ 6.35 บาท บวก 0.70 บาท หรือ 12.39% ด้วยมูลค่าซื้อขาย 55.19 ล้านบาท 
27 มี.ค. 2561

ผู้สื่อข่าวรายงานว่า บริษัท มุ่งพัฒนา อินเตอร์แนชชั่นแนล จำกัด (มหาชน) หรือ MOONG ณ เวลา 11.49 น. อยู่ที่ระดับ 6.35 บาท บวก 0.70 บาท หรือ 12.39% ด้วยมูลค่าซื้อขาย 55.19 ล้านบาท ราคาหุ้นปรับตัวแรงในรอบ 4 เดือน โดยเทียบตั้งแต่หุ้นเคยขึ้นไปทดสอบระดับ 6.50 บาท เมื่อวันที่ 8 พ.ย. 60

อนึ่งก่อนหน้านี้นางสาวสุวรรณา โชคดีอนันต์ ประธานเจ้าหน้าที่บริหาร เปิดเผยว่า บริษัทตั้งเป้ารายได้ปี 61 เติบโต 15% พร้อมรักษาระดับอัตรากำไรขั้นต้นที่ 52% โดยจะเน้นการออกสินค้าใหม่ ๆอย่างต่อเนื่อง เพื่อตอบโจทย์และเข้าถึงลูกค้าอย่างครอบคลุม อีกทั้งสินค้าเดิมมีการเติบโตอย่างต่อเนื่องเช่นกัน โดยเฉพาะสินค้าแม่และเด็กที่เติบโตขึ้นทุกปีแม้อัตราการเกิดใหม่ของประชากรจะลดลง
ประกอบกับ บริษัทมีการทำการตลาดมากขึ้น โดยตั้งงบลงทุนในการทำการตลาดขึ้นเป็น 5-6% ของยอดขายรวมในปีนี้ จากปีก่อนที่ใช้ไปในระดับ 3-4% ซึ่งจะช่วยผลักสินค้าเดิมที่เปิดตัวใหม่ให้มียอดขายเพิ่มขึ้น ส่วนการลงทุนอื่น ๆ บริษัทยังมองหาโอกาสในการเข้าซื้อกิจการหรือควบรวมธุรกิจ (M&amp;A) อย่างต่อเนื่อง โดยจะเน้นเฉพาะกิจการในประเทศเท่านั้น
ขณะที่บริษัทมีแผนการขยายการขายสินค้าในประเทศอื่น ๆ นอกเหนือจาก สปป.ลาว และกัมพูชา ซึ่งปัจจุบันกำลังศึกษาการเข้าทำการตลาดในเวียดนาม คาดว่าจะมีความชัดเจนในปีนี้ ซึ่งถ้ามีแนวโน้มสามารถเข้าลงทุนได้เชื่อว่าจะช่วยเพิ่มสัดส่วนยอดขายจากต่างประเทศจากปีนี้คาดว่าอยู่ในระดับ 7%
ส่วนผลกระทบด้านอัตราแลกเปลี่ยนจากเงินบาทที่แข็งค่าขึ้น บริษัทมองว่ามีผลกระทบต่อการส่งออกสินค้าไม่มากราว 10% อีกทั้งยังมีการขายในสกุลเงินบาทในต่างประเทศ อาทิ สปป.ลาว แต่ทั้งนี้อาจจะได้รับผลกระทบเชิงบวกในการนำเข้าวัตถุดิบจากต่างประเทศบ้าง
นส.สุวรรณา กล่าวอีกว่า บริษัทคาดว่าแนวโน้มผลประกอบการไตรมาสที่ 1/61 จะดีขึ้นกว่าช่วงเดียวกันของปีก่อน เนื่องจากบริษัทนำธุรกิจตัวแทนจำหน่ายเพื่อขายสินค้ามาตั้งแต่ต้นไตรมาส 1/61 มากขึ้น ทำให้บริษัทมียอดขายเพิ่มขึ้นด้วย นอกจากนี้บริษัทยังเน้นช่องทางการขายออนไลน์ด้วยการจัดโปรโมชั่นเพื่อกระตุ้นยอดขาย แต่อย่างไรก็ดี ช่องทางออนไลน์จะต้องใช้เงินลงทุนทำการตลาดค่อนข้างมาก เนื่องจากมีพื้นที่ตลาดค่อนข้างใหญ่ และมีผู้เล่นจำนวนมาก ทั้งนี้ คาดว่าจะเห็น website ภายในเดือน เม.ย.61
บล.เคจีไอ ระบุในบทวิเคราะห์ ว่า  MOONG (เป้าพื้นฐาน 9.1 บาท) ประเมินแนวรับ 5.25 บาท แนวต้าน 5.5 บาท และ 5.9 บาท ตามลำดับ (Stop loss 5.2 บาท)